b'\n_START_ARTICLE_\nToimitusjako\n_START_PARAGRAPH_\nToimitusjako on perinn\xc3\xb6njako, jonka suorittaa tuomioistuimen m\xc3\xa4\xc3\xa4r\xc3\xa4\xc3\xa4m\xc3\xa4 pes\xc3\xa4njakaja. Se on pakollinen toimi silloin, kun joku kuolinpes\xc3\xa4n osakas sit\xc3\xa4 vaatii tai kun jonkun osakkaan osuus on ulosmitattu pes\xc3\xa4st\xc3\xa4. Pes\xc3\xa4njakajan m\xc3\xa4\xc3\xa4r\xc3\xa4\xc3\xa4 hakemuksen perusteella vainajan viimeisen kotipaikan k\xc3\xa4r\xc3\xa4j\xc3\xa4oikeus. Pes\xc3\xa4njakaja pyrkii siihen, ett\xc3\xa4 pes\xc3\xa4n osakkaat voisivat sopia perinn\xc3\xb6njaon toimittamistavasta. Silt\xc3\xa4 osin toimitusjako muistuttaa kuolinpes\xc3\xa4n osakkaiden kesken\xc3\xa4\xc3\xa4n suorittamaa perinn\xc3\xb6njakoa. Pes\xc3\xa4njakajan p\xc3\xa4\xc3\xa4t\xc3\xb6st\xc3\xa4 nimitet\xc3\xa4\xc3\xa4n jakokirjaksi. Jos pes\xc3\xa4n osakas on tyytym\xc3\xa4t\xc3\xb6n p\xc3\xa4\xc3\xa4t\xc3\xb6kseen ja haluaa moittia sit\xc3\xa4, h\xc3\xa4nell\xc3\xa4 on kuusi kuukautta aikaa nostaa moitekanne tuomioistuimessa. Toimitusjaon l\xc3\xa4hik\xc3\xa4sitteit\xc3\xa4 ovat sovintojako, toimitusositus ja sovinto-ositus.'